পরনে সবুজ জার্সি, হাতে AK-47! মণিপুরের ফুটবল মাঠে এরা কারা?

ওয়েব ডেস্ক: দীর্ঘদিন ধরে চূড়ান্ত অশান্ত মণিপুর (Manipur)। এর মধ্যে আবার পদত্যাগ করেছেন উত্তর-পূর্ব ভারতের এই রাজ্যের মুখ্যমন্ত্রীও। ইতিমধ্যে মণিপুরে শুরু হয়েছে রাষ্ট্রপতি শাসন (President Rule)। কিন্তু তাতেও কি রক্ষা হচ্ছে আইনশৃঙ্খলা? এই প্রশ্নটা আরও বেশি প্রাসঙ্গিক হয়েছে সেখানের একটি ভিডিও (Viral Video) সামনে আসার পর থেকেই। আসলে সম্প্রতি মণিপুরের কাংপোপকি জেলার একটি ফুটবল মাঠে ‘অটোমেটেড’ আগ্নেয়াস্ত্র হাতে কয়েকজন যুবককে ঘুরে বেড়াতে দেখা গিয়েছে। কারও হাতে একে-৪৭, আবার কারও হাতে আমেরিকার এম-সিরিজের অ্যাসল্ট রাইফেল।

On 12.02.2025, Manipur Police arrested 05 (five) persons who were involved in a video getting circulated on various social media like YouTube, WhatsApp, Facebook etc. where 10/15 miscreants in camouflage attire and some people in football kit were seen holding sophisticated arms…

— Manipur Police (@manipur_police) February 13, 2025

সম্প্রতি সামাজিক মাধ্যমে এই ফুটবল মাঠের বেশ কয়েকটি ভিডিও ছড়িয়ে পড়ে। এইসব ভাইরাল ভিডিওতে দেখা যায়, সবুজ জার্সি ও কালো শর্টস পরে বেশ কয়েকজন যুবক ফুটবল মাঠে অস্ত্র হাতে দাপিয়ে বেড়াচ্ছে। ভিডিয়োগুলি প্রকাশ্যে আসার পরই তৎপর হয় মণিপুর পুলিশ (Manipur Police)। তদন্তে নেমে বুধবার পাঁচ যুবককে গ্রেফতার করা হয়। পুলিশের দাবি, ধৃতদের মধ্যে কয়েকজন মেইতেই সম্প্রদায়ের। তবে তারা ঠিক কোন গোষ্ঠীর সঙ্গে যুক্ত এবং কী উদ্দেশ্যে অস্ত্র নিয়ে মাঠে প্রবেশ করেছিল, তা এখনও স্পষ্ট নয়। পুলিশ জানিয়েছে, ফুটবল মাঠে আরও ১০-১৫ জন অস্ত্রধারীকে দেখা গিয়েছে, যাদের খোঁজ চলছে। এই ঘটনায় গ্রেফতারির পর বৃহস্পতিবারই, মণিপুরে রাষ্ট্রপতি শাসন জারি করেছে কেন্দ্র সরকার।

আরও পড়ুন: বাতিল হয়ে যাবে ৫০ টাকার পুরনো নোট, ঘোষণা করল RBI

উল্লেখ্য, মণিপুরের রাজনৈতিক অস্থিরতা চলছিল বেশ কয়েক মাস ধরেই। রাজ্যের মুখ্যমন্ত্রী এন বীরেন সিং গত ৯ ফেব্রুয়ারি পদত্যাগ করেন। কেন্দ্রীয় স্বরাষ্ট্রমন্ত্রী অমিত শাহের সঙ্গে বৈঠকের পর ইম্ফলে ফিরে পদত্যাগের সিদ্ধান্ত ঘোষণা করেন তিনি। পরে রাজ্যপাল অজয়কুমার ভল্লার কাছে আনুষ্ঠানিকভাবে পদত্যাগপত্র জমা দেন।

বিজেপি সরকার মুখ্যমন্ত্রীর পদে নতুন মুখ বেছে নিতে ব্যর্থ হওয়ায় রাষ্ট্রপতি শাসনের পথেই হাঁটল কেন্দ্র। বৃহস্পতিবার স্বরাষ্ট্র মন্ত্রকের তরফে এক সরকারি বিজ্ঞপ্তি জারি করে জানানো হয়, আপাতত মণিপুরের শাসনভার কেন্দ্রীয় সরকারের হাতে থাকবে। কিন্তু তাতেও কি পরিস্থিতির উন্নতি হয়েছে? এই প্রশ্নটা আজ ভীষণভাবে প্রাসঙ্গিক।